

Dobrovnik 297, 9223 Dobrovnik

tel: (02) 577 68 80, fax: (02) 577 68 87, e-mail: obcina@dobrovnik.si

zakladniški račun: SI56 0110 0010 0015 666, ID:SI72637706, Matična številka: 1332198

**DOBRONAK KÖZSÉG VARGA TEODOR ÍRÁSÁVAL KAPCSOLATOS NYILATKOZATA**

*A kétnyelvű Dobronak Község a megalapítása óta a szlovének, a magyarok és a romák közötti békés együttélés, tolerancia és együttműködés elvét követi. A legfontosabb és döntő tényező ezen értékek megértése. Azok az emberek, akik nem fogják fel ezen értékek fontosságát, az állami és a községi előírásokat is a maguk módján értelmezhetik.*

*Varga Teodor úr, Dobronak Község Községi Tanácsának a tanácstagja, Dobronak Község Nemzetiségi Bizottságának az elnöke, a Dobronak Községi Magyar Önkormányzati Nemzeti Közösség tanácstagja és a Muravidéki Magyar Önkormányzati Nemzeti Közösség tanácstagja által a kétnyelvű ügyvitelre szolgáló források gazdaságtalan és nem rendeltetésszerű felhasználásával kapcsolatban tett kifogásait határozottan visszautasítom.*

*Egyúttal meglepett és meghökkentett a magyar nemzeti közösséggel szembeni „mostoha viszonyomról" szóló kijelentése, ugyanis Varga úr maga is közreműködött az erre az időszakra vonatkozó költségvetések, valamint zárszámadások elfogadási eljárásában, melyek keretében tudomása volt a kétnyelvű ügyvitelre szolgáló források felhasználásáról.*

*Az általa – ahogy ő fogalmazott – a Nemzetiségi Hivataltól kapott dokumentációval kapcsolatban semmilyen konkrét magyarázatot sem kért Dobronak Községtől. A források felhasználásáról szubjektív véleményt alkotott, és a Község bárminemű indoklását mellőzve a nyilvánossághoz és a médiához fordult.*

*A Szlovén Köztársaság Kormánya által évente kiadott határozat alapján folyósított forrásokat a kétnyelvű ügyvitelre használtuk fel. Dobronak Község a források rendeltetésszerű felhasználásáról minden évben jelentést tett a Nemzetiségi Hivatalnak, a Hivatal pedig az ellenőrzések során semmilyen rendellenességet nem tárt fel.*

*Érdekes, hogy Varga úr azután szánta el magát erre a lépésre, miután Dobronak Község Felügyelőbizottsága az éves munkaprogramja keretében vizsgálatot indított a Dobronak Községi Magyar Önkormányzati Nemzeti Közösség által a kétnyelvűség megvalósítására szánt források felhasználásával kapcsolatban. A nemzeti önkormányzati közösség a kért dokumentumokat nem nyújtotta be a Felügyelőbizottságnak, mi több azzal az indoklással, hogy „Közösségünkben még mindig meg vagyunk győződve arról, hogy a községi felügyeleti szervnek nincs felhatalmazása, ill. jogalapja az önkormányzati nemzeti közösség vagyonának az ellenőrzésére”, visszautasították a dokumentumok továbbítását. A Közigazgatási Minisztérium Helyi Önkormányzatokért, Nem Kormányzati Szervezetekért és Politikai Rendszerért Felelős Igazgatósága a Község véleménynyilvánítási kérelmére a Felügyelőbizottság illetékességével kapcsolatban a következő véleményt adta ki: „Ahogy azt a levelükben is helyesen leírták, a felügyelőbizottság már a Helyi önkormányzatokról szóló törvény értelmében is rendelkezik a felügyeleti illetékességgel, hiszen az említett törvény szerinti közvetlen jogalapról beszélhetünk. A nemzeti önkormányzati közösség ellenőrzése esetében a Helyi önkormányzatokról szól törvény 32. cikke első bekezdésének a 3. francia bekezdése, valamint az említett cikk második bekezdése szerinti közvetlen költségvetési felhasználóról beszélhetünk. A Község Felügyelőbizottsága a vizsgálattal a nemzeti önkormányzati közösség által a községi költségvetésből kapott forrásokat ellenőrzi, ami azt jelenti, hogy a Község által megfinanszírozott rész esetében nyomon követi a közpénzek áramlását.”*

*Aggasztó, hogy a közintézet, melynek Varga Teodor úr is a tanácstagja, nem veszi figyelembe az országos intézmények véleményét, és ezzel egyértelműen megszegi a jogszabályokat. De aggasztó a 2024. november 14-én kelt 2024/10-14/1 iktatószámú levelük tartalma is, mely szerint: „A Község csak egy felesleges közvetítő a kétnyelvűséget támogató források folyósításában.” A leírtakból kiderül, hogy a nemzetiségi önkormányzatnál nem ismerik el a Községet a kétnyelvűségi támogatás jogosultjaként. A kétnyelvű ügyintézés és az őshonos magyar nemzeti közösség alkotmányos jogainak a Dobronak községi gyakorlása ezek szerint nem érdekli őket, hiszen a viszonyulásukból az következik, hogy nekik kellene a teljes támogatási összeg kedvezményezettjének lenniük. Megítélésem szerint személyes ügyről van szó. Hogy milyenről, az még majd kiderül.*

*Ez ügyben ki fogom kérni a Felügyelőbizottság, Varga Edit asszony, a DKMNÖK elnökének, a DKMNÖK tanácstagjainak, az MMÖNK elnökének, valamint a Szlovén Köztársaság Nemzetiségi Hivatalának a véleményét.*

*Személyesen úgy vélem, hogy Varga úr megkérdőjelezhető magatartásáról van szó, amely csorbítja a község jóhírét, amelyben jómaga is él.*

*A kétnyelvű Dobronak Község továbbra is kitart az ezen kicsi határmenti község polgárait szolgáló már jól bevált és sikeres munka mellett.*

Župan – Polgármester:

Marjan Kardinar, okl. agrármérnök